Direktør Høyersten, derimot, mener avtalen er overholdt.
- I den ligger det at samlingen skal gjøres tilgjengelig for offentligheten, og at vi har ansvaret for at den skal fremstå presentabel. Det står ingenting om hvor ofte man må pusse og rengjøre en samling. Vi har innført faste rutiner, men det er rom for skjønn.
For den jevne publikummer er det ikke noe skjemmende ved samlingen, mener Høyersten, som poengterer at museet de siste fire årene har gjort grep med belysning og vinduer, slik at Sølvskatten bedre kommer til sin rett. Når Sveaas likevel kommenterer at glassmontrene ikke er vasket godt nok, mener Høyersten at det er fordi Sveaas «er en stor kjenner som legger merke til slikt.».
Høyersten sier han har forståelse for at Sveaas føler skuffelse, men uttrykker samtidig et ønske om mer forståelse for museets hverdag.
- Vi har 60.000 gjenstander å skjøtte, og må ta hånd om store, varierte utstillinger. I tillegg er vi underbemannet, og har ikke den luksusen at vi kan gjøre alt vi vil. Så dette handler om prioritering, og hva jeg mener er riktig.
Museet hadde uansett planer om å pusse samlingen innen oktober i år, forteller direktøren.